b'\n_START_ARTICLE_\nTillab\xc3\xa9ri (alue)\n_START_SECTION_\nMaantiede ja ilmasto\n_START_PARAGRAPH_\nTillab\xc3\xa9rin alue muodostaa 7,7 prosenttia Nigerin pinta-alasta. Se rajoittuu koillisessa Tahouan ja id\xc3\xa4ss\xc3\xa4 Dosson alueisiin, etel\xc3\xa4ss\xc3\xa4 Beniniin, l\xc3\xa4nness\xc3\xa4 Burkina Fasoon ja pohjoisessa Maliin. Alueen keskell\xc3\xa4 sijaitsee Niameyn kaupunkialue. Se on pinnanmuodostukseltaan l\xc3\xa4hinn\xc3\xa4 puolitasankoa, jota halkovat Nigerin, sen sivujokien ja vadien muodostamat laaksot. Tulvatasangon muodostavan Nigerin suurin sivujoki on Gorouol. Vadeja ovat Azawagh ja sen jatke Dallol Bosso._NEWLINE_Alueen etel\xc3\xa4isin osa kuuluu Sudanin ja keskiosa Sahelin vy\xc3\xb6hykkeisiin. Pohjoisosa on Sahelin ja Saharan siirtym\xc3\xa4aluetta. Vuodenaikoja on kaksi. Kuiva kausi kest\xc3\xa4\xc3\xa4 marraskuusta toukokuuhun ja sadekausi kes\xc3\xa4kuusta lokakuuhun. Vuotuinen sadem\xc3\xa4\xc3\xa4r\xc3\xa4 on pohjoisessa 200\xe2\x80\x93300 ja etel\xc3\xa4ss\xc3\xa4 yli 600 millimetri\xc3\xa4. L\xc3\xa4mp\xc3\xb6tilat vaihtelevat 17 ja 42 asteen v\xc3\xa4lill\xc3\xa4. Kasvillisuus on etup\xc3\xa4\xc3\xa4ss\xc3\xa4 pensas- ja puusavannia. Etel\xc3\xa4ss\xc3\xa4 sijaitsee W-kansallispuisto.\n_START_SECTION_\nHallinnollinen jako ja v\xc3\xa4est\xc3\xb6\n_START_PARAGRAPH_\nTillab\xc3\xa9rin alue on muodostettu vuonna 1988 entisest\xc3\xa4 Niameyn departementista, josta erotettiin Niameyn kaupunkikunta. Alueeseen kuuluu 13 departementtia, jotka ovat Abala, Ayerou, Balleyara, Banibangou, Bankilare, Filingu\xc3\xa9, Gotheye, Kollo, Ouallam, Say, T\xc3\xa9ra, Tillab\xc3\xa9ri ja Torodi. Kuntia on 45. Departementtien keskuskunnilla on kaupunkikunnan status. Perinteinen hallinto k\xc3\xa4sitt\xc3\xa4\xc3\xa4 31 kantonia, 9 fulbe- ja tuaregiryhm\xc3\xa4\xc3\xa4 sek\xc3\xa4 1946 kyl\xc3\xa4\xc3\xa4 ja heimoa._NEWLINE_Alueella oli vuoden 2012 v\xc3\xa4est\xc3\xb6nlaskennan mukaan 2\xc2\xa0722\xc2\xa0482 asukasta. Vuotuinen v\xc3\xa4est\xc3\xb6nkasvu on 3,2 prosenttia. Alle 15-vuotiaita on 50,7 prosenttia. V\xc3\xa4est\xc3\xb6st\xc3\xa4 93,7 prosenttia asuu maaseudulla. Etnisi\xc3\xa4 ryhmi\xc3\xa4 ovat songhait ja djermat, fulbet, tuaregit, hausat, gurmat ja arabit.\n_START_SECTION_\nElinkeinot ja palvelut\n_START_PARAGRAPH_\nAlueen p\xc3\xa4\xc3\xa4elinkeino on maa- ja mets\xc3\xa4talous, jota harjoittaa 80 prosenttia aktiiviv\xc3\xa4est\xc3\xb6st\xc3\xa4. Maanviljely perustuu sade- ja keinokasteluun. T\xc3\xa4rkeimm\xc3\xa4t viljelykasvit ovat hirssi, durra, lehm\xc3\xa4npapu ja riisi. Karjanhoito perustuu paimentolaisuuteen, transhumanssiin ja laiduntamiseen. Tuotantoel\xc3\xa4imi\xc3\xa4 ovat naudat, lampaat, vuohet, kamelit ja aasit. Lis\xc3\xa4ksi harjoitetaan kalastusta sek\xc3\xa4 hy\xc3\xb6dynnet\xc3\xa4\xc3\xa4n metsi\xc3\xa4. Muita elinkeinoja ovat maataloustuotteiden jalostus, kaivosty\xc3\xb6, kaupank\xc3\xa4ynti, k\xc3\xa4sity\xc3\xb6ammatit, liikenne, matkailu ja palvelut._NEWLINE_Alakoulua k\xc3\xa4y 21,6 ja yl\xc3\xa4koulua 3,7 prosenttia ik\xc3\xa4luokasta (vuonna 2017\xe2\x80\x932018). Tillb\xc3\xa9rissa on yliopisto ja Sayssa islamilainen yliopisto. Terveyspalveluihin kuuluvat aluesairaala, kuusi piirisairaalaa, joukko terveyskeskuksia ja yksityisvastaanottoja. Kulttuurilaitoksia ovat 13 kulttuuritaloa ja 11 kirjastoa.\n_START_SECTION_\nMatkailu\n_START_PARAGRAPH_\nTillab\xc3\xa9rin alue on Agadezin j\xc3\xa4lkeen Nigerin toiseksi t\xc3\xa4rkein matkailukohde. Luonnonn\xc3\xa4ht\xc3\xa4vyyksi\xc3\xa4 ovat Nigerjoen laakso, W-kansallispuisto, Ayoroun virtahevot ja L\xc3\xa4nsi-Afrikan ainoa kirahvilauma Kour\xc3\xa9n l\xc3\xa4nsipuolella. Lis\xc3\xa4ksi on useita historiallisia ja arkeologisia kohteita. Matkailusesonki kest\xc3\xa4\xc3\xa4 marraskuusta helmikuuhun.'